'Dawn telgħu fil-Gvern bi ħsieb premeditat biex jisirqu ... mhux lill-Gvern imma lill-poplu qed jisirqu' Delia jistaqsi għalfejn investigazzjoni mill-pulizija dwar allegata proposta ta' flus lill-PN biex ma jitlax Casa qed issir illum u mhux meta din l-allegazzjoni saret, sena ilu
Meta kien qed jindirizza Konferenza tal-Aħbarijiet illejla l-Kap tal-Oppożizzjoni u tal-Partit Nazzjonalista Adrian Delia qal li dak li ħareġ illum huwa "serqa, maħduma bħal ma jinħadmu atti kriminali, f'Kastilja. Ma nistgħux nibqgħu nerfgħu d-dnubiet u l-ħniżrijiet ta' Gvern Laburista. Mhux lill-Gvern qed jisirqu imma lill-poplu. Dawn bi ħsieb premeditat telgħu fil-Gvern biex jisirqu," qal Delia. Huwa sostna illi filwaqt li l-PM qal li huwa diżgustat, fakkar li bħala PM irid jieħu passi billi jitkeċċa minnufih Konrad Mizzi u Joseph Muscat. "Jekk ma jsirx, dan ikun prova oħra li Robert Abela ma jistax jagħżel hu. Il-Prim Ministru għandu jkun kapaċi jiddeċiedi hu." Huwa ddeskriva dak li kompla ħiereġ illum bħala tradiment u qal li Konrad Mizzi, Keith Schembri u Joseph Muscat, "għadhom sal-lum jiġru barra, minkejja li serqulkhom il-miljuni. Aħsbu fil-ftehim tal-VGH," qal Delia li fakkar kif il-VGH għamlet ftehim ieħor simili ta' Malta, imma fil-Montenegro wkoll. "Keith Schembri, Konrad Mizzi u Joseph Muscat għadhom qed jiġru barra, b'Muscat saħansitra Konsulent u nfakkar li anke lil Konrad Mizzi ried jagħmlu Konsulent, konna aħna li waqqafnih." Adrian Delia staqsa kif ma saritx investigazzjoni fuq informazzjoni dwar allegata proposta ta' flus lill-PN biex Casa ma jiġix elett sena ilu - meta saret - u kien biss issa li bdew jinvestigaw il-Pulizija. "X'kumbinazzjoni!" irrimarka Delia. Huwa temm jgħid li kulħadd irid iġorr ir-responsabilità fil-Gvern għax, skontu, kulħadd kien jaf x'kien qed jiġri. Beppe Fenech Adami qal li huwa ċar, issa daqs qatt qabel, li l-kumpaniji fil-Panama infetħu biex "jinħaslu l-flus u llum ħareġ ċar illi l-miljuni spiċċaw f'17 Black, li kien ċar illi se tgħaddi dawn il-flus fil-kumpanija miftuħin fil-Panama." "Qed ninsistu li żmien l-impunità jispiċċa," temm jgħid Fenech Adami.